7 Mo lekgolong la ntlha la dingwaga, batho ba ba jaaka Himenaeo, Alekesandere le Fileto ba ne ba buelela dikgopolo tse di neng di sa tsamaisane le “sekao sa mafoko a a itekanetseng.” (1 Timotheo 1:18-20; 2 Timotheo 2:16, 17) Bakeresete ba bogologolo ba ne ba ka dira jang gore ba se ka ba faposiwa ke batlhanogi? Ka go ithuta ka kelotlhoko mekwalo e e tlhotlheleditsweng le go e dirisa mo matshelong a bone. Batho ba ba neng ba latela sekao sa ga Paulo le sa ba bangwe ba ba ikanyegang ba ne ba kgona go lemoga dilo dipe tse di neng di sa tsamaisane le sekao se ba neng ba se rutilwe sa boammaaruri ba bo ba di gana. (Bafilipi 3:17; Bahebera 5:14) Mo boemong jwa go “lwala mo mogopolong kaga dipotso le dikganetsano ka mafoko,” ba ne ba tswelela pele mo tseleng ya bone e e siameng ya go ineela mo Modimong. (1 Timotheo 6:3-6) Le rona re dira se se tshwanang fa re tlwaela go dirisa boammaaruri jo re bo ithutileng. A bo go nonotsha tumelo jang ne go bona gore batho ba le dimilione di le dintsi ba ba direlang Jehofa mo lefatsheng lotlhe ba ntse ba tshegeditse ka natla sekao se ba se rutilweng sa boammaaruri jwa Baebele.—1 Bathesalonika 1:2-5.